text: Pølsetyv bidt i bagdelen af politihund
  27 september 2010 kl. 06.36
  Fra hærværk og tyveri til flugt fra politiet. Aabenraa Polti måtte slippe politihund løs i nat.
  To gerningsmænd slog i nat klokken halv et til mod Metrogrillen i Kruså. 
  Gerningsmændene udsatte grillen for grov hærværk og stjal for 1000 kroner pølser og kakaomælk.
  Der er tale om en 19-årig mand fra Kruså og en 20-årig mand uden fast bopæl. 
  Da poltiet ankom til stedet, stak den 20-årige mand af, men det lykkedes dem at anholde den 19-årige.
  
  På pølsejagt
  Poltiet kørte den 19-årige mand til politistationen, men han havde taget ved lære af sin 20-årige ven, og stak ligeledes af.
   
  - Han havde bare ikke taget højde for, at det var en hundevogn, han kørte i, så han fik et bid i bagi af en politihund, siger Erik Lindholdt, som er vagtchef hos Syd- og Sønderjyllands Politi.
   
  Manden blev på ny anholdt og sat i arresten.
  Politiet er nu på jagt efter den anden gerningsmand.
  - Vi ved, hvem han er. Det er bare et spørgsmål om tid, inden vi fanger ham, siger vagtchefen.
   
  Hærværket mod grillen løber i følge politiet op i 50.000 kroner.
  